b'\n_START_ARTICLE_\nT\xc3\xbcpograafia\n_START_PARAGRAPH_\nT\xc3\xbcpograafia on tr\xc3\xbckise visuaalne teostus. Kitsamas t\xc3\xa4henduses tegeleb t\xc3\xbcpograafia tr\xc3\xbckiks ettevalmistatava materjali \xe2\x88\x92 t\xc3\xa4htede, s\xc3\xb5nade ja tekstimassiivi \xe2\x88\x92 korrastamisega, et anda teksti m\xc3\xb5tet edasi v\xc3\xb5imalikult selgelt ja meeldej\xc3\xa4\xc3\xa4valt. T\xc3\xbcpograafia spetsiifiliseks avaldumisvormiks on kirjat\xc3\xa4he ja t\xc3\xa4htede s\xc3\xbcsteemi ehk kirjat\xc3\xbc\xc3\xbcbi konstrueerimine. T\xc3\xbcpograafiat k\xc3\xa4sitletakse ka osana tr\xc3\xbckikunstist.\n_START_SECTION_\nAjalugu\n_START_PARAGRAPH_\nT\xc3\xbcpograafia nimetus tuleneb kreekakeelsetest s\xc3\xb5nadest typos, \xe2\x80\x99l\xc3\xb6\xc3\xb6ma\xe2\x80\x99 ja graphia, \xe2\x80\x99kirjutama\xe2\x80\x99. T\xc3\xbcpograafia ajaloolisteks juurteks v\xc3\xb5ib pidada antiikmaailmas (juba 1500 aastat eKr) kasutusel olnud vorme ja templeid, mille abil valmistati raha v\xc3\xb5i vormistati t\xc3\xa4htsaid dokumente. T\xc3\xa4nap\xc3\xa4evase t\xc3\xbcpograafia s\xc3\xbcndi seotakse aga Hiinas 11. sajandil kasutusele v\xc3\xb5etud algeliste tr\xc3\xbckimasinatega. 13. sajandil v\xc3\xb5eti Hiinas kasutusele ka metallist tr\xc3\xbckit\xc3\xbc\xc3\xbcbid. Euroopas algas tr\xc3\xbckit\xc3\xbc\xc3\xbcpidest teksti ladumine (vt k\xc3\xb5rgtr\xc3\xbckk) ja selle paljundamine tr\xc3\xbckimasina abil 15. sajandi keskel.\n_START_SECTION_\nTeksti t\xc3\xbcpograafia\n_START_PARAGRAPH_\nTr\xc3\xbckitekste hinnatakse tihti nende loetavuse j\xc3\xa4rgi \xe2\x88\x92 kui kergesti on tekst loetav ning m\xc3\xb5istetav. Loetavuse kohta on tehtud uuringuid, mis k\xc3\xa4sitlevad nii tr\xc3\xbckim\xc3\xa4rkide disaini, suurust kui ka omavahelist seost ning kuidas need m\xc3\xb5jutavad n\xc3\xa4iteks lugemiskiirust v\xc3\xb5i silmade v\xc3\xa4simist. N\xc3\xa4iteks on t\xc3\xa4heldatud, et p\xc3\xbcstkiri  on paremini loetav kui kursiivkiri, ka v\xc3\xa4iket\xc3\xa4htedega tekst on paremini haaratav kui suurt\xc3\xa4htedega tekst, sest v\xc3\xa4iket\xc3\xa4hed on struktuurilt h\xc3\xb5lpsamini eristatavad.'